ЦЕНТРАЛНИ РЕГИСТАР ХАРТИЈА ОД ВРИЈЕДНОСТИ АД БАЊА ЛУКА

УПРАВНИ ОДБОР

Број: УО-16506/26                                                                 

Бања Лука, 07.10.2026. године                                        

На основу члана 191. Закона о тржишту хартија од вриједности („Службени гласник Републике Српске“, бр. 92/06, 34/09, 8/12-одлука УС, 30/12, 59/13, 86/13-одлука УС, 108/13, 4/17, 63/21, 11/22 и 63/22), члана 304. став 1. тачка ј) Закона о привредним друштвима („Службени гласник Републике Српске“, бр. 127/08, 58/09, 100/11, 67/13, 100/17, 82/19, 17/23 и 45/25) и члана 37. став 1. тачка 15. Статута Централног регистра хартија од вриједности а.д. Бања Лука („Службени гласник Републике Српске“, бр. 61/19 и 50/26), Управни одбор Централног регистра хартија од вриједности а.д. Бања Лука на 30. сједници одржаној дана 07.10.2026. године,  д о н о с и
УПУТСТВО 

О ПРЕЛИМИНАРНОЈ ДОДЈЕЛИ ЛОКАЛНЕ ОЗНАКЕ и ISIN са CFI

Члан 1.

(1) Овим упутством уређују се питања од значаја за додјелу локалне ознаке хартије од вриједности и међународног идентификационог броја хартија од вриједности - ISIN са кодом финансијских инструмената – CFI, прије регистрације хартије од вриједности у Централном регистру хартија од вриједности а.д. Бања Лука (у даљем тексту: Централни регистар), за потребе јавне емисије путем берзе.

(2) Локална ознака додјељује се у складу с Упутством за означавање хартија од вриједности Централног регистра, а ISIN и CFI додјељују се у складу с одговарајућим ISO стандардима. 

(3) Додијељена локална ознака, ISIN и CFI сматрају се условно додијељеним до дана регистрације хартије од вриједности у Централном регистру, када постају елемент регистроване хартије од вриједности у смислу Закона о тржишту хартија од вриједности.

(4) На питања која нису прописана овим упутством, примјењују се сходно одредбе Правилника о регистрацији и преносу хартија од вриједности које се односе на регистрацију хартија од вриједности.

Члан 2.

(1) Поступак прелиминарне додјеле покреће се достављањем Захтјева за прелиминарну додјелу локалне ознаке, ISIN и CFI. 

(2) Уз захтјев се доставља одлука о емисији  и доказ о уплати накнаде. 

Члан 3.
(1) У складу с карактеристикама хартије од вриједности наведеним у захтјеву и одлуци о емисији, Централни регистар прелиминарно додјељује локалну ознаку, ISIN и CFI.

(2) О прелиминарно додијељеној локалној ознаци, ISIN и CFI Централни регистар издаје потрвду.
Члан 4.
(1) У случају неуспјеле јавне емисије, емитент је обавезан да о отказивању регистрације без одлагања обавијести Централни регистар.

(2) Прелиминарно додијељена локална ознака и ISIN не могу се поново употријебити. 
Члан 5.

У случају поступања супротно одредбама члана 4, емитент се искључује из услуге прелиминарне додјеле локалне ознаке, ISIN и CFI.

Члан 6.

Ово упутство ступа на снагу даном доношења, а објављује се на интернет страници Централног регистра.

